Călin Popescu Tăriceanu a declarat că liderii europeni sunt „surzi la gemetele celor care au ajuns în pușcărie” din cauza abuzurilor comise de Laura Codruța Kovesi și a sistemului care o ține în funcții. Comentând votul din COREPER pentru numirea fostei șefe a DNA în funcția de procuror-șef european, Tăriceanu mai spune că este la fel de „mândru” ca român ca atunci când Ceaușescu a fost plimbat de Regina Angliei cu trăsura.







”Laura Codruța Kovesi a fost votată azi în reuniunea COREPER pentru poziția de procuror șef al Parchetului European, printr-un proces strict politic care nu are nimic de a face cu performanța. Din nou dubla măsură pe care a semnalat-o permanent a prevalat: ce nu ne este permis nouă este perfect acceptabil la Bruxelles”, a scris Călin Popescu Tăriceanu, joi, pe Facebook.







Liderul ALDE a adăugat că este mândru că va ajunge în această funcție Kovesi, la fel cum a fost mândru atunci când „dictatorul odios” Ceaușescu a fost plimbat cu trăsura de Regina Angliei. „Dacă sunt mândru că un român a ajuns în această funcție? Sunt mândru. Sunt, dacă vreți, la fel de mândru pe cât am fost de Ceaușescu atunci când l-a plimbat Regina Angliei cu trăsura. Eram tânăr, aveam 26 de ani și nu mă puteam împiedica să mă gândesc cum putea lumea liberă să onoreze în felul acela un dictator odios, cum putea presa britanică să scrie atâtea elogii la adresa tiranului, cum au putut academiile britanice să-i umple analfabetei Elena Ceaușescu “codoi” desaga cu titluri...”, a completat Tăriceanu.







„Am aflat când m-am mai „copt”. Britanicii nu erau fermecați de personalitatea lui Ceaușescu. Ei voiau doar să-și tragă niște miliarde de la România pentru economia lor, gripată prin unele sectoare. Desigur, au constatat mai apoi pe pielea lor că nu se puteau face afaceri cu un individ precum Ceaușescu, dar asta e deja altă poveste”, a completat președintele ALDE.





El a precizat că istoria se repetă, câteva decenii mai târziu, deoarece UE ajunge să promoveze într-o funcție de răspunde un personaj care nu are simțul răspunderii. „Câteva decenii mai târziu, istoria se repetă, iar UE alege să promoveze într-o funcție de maximă responsabilitate un personaj care s-a dovedit pe parcursul carierei sale oricum numai responsabil nu. Nu sunt mândru că promovarea Laurei Codruța Kovesi reprezintă, în fapt, un triumf al mediocrității, al slugărniciei, al duplicității, o celebrare a victoriei grupărilor oculte asupra statului de drept. O unealtă folosită împotriva democrației la București e mutată la Bruxelles spre a fi folosită în același mod”, a explicat Tăriceanu. Acesta a mai spus că Laura Codruța Kovesi, după ce a distrus justiția din România, este acum chemată „să distrugă și Justiția europeană”. „Degeaba am tras semnale de alarmă, liderii europeni sunt surzi la ele, precum si la gemetele celor care au ajuns în pușcărie din cauza abuzurilor înfăptuite de Laura Codruța Kovesi și a sistemului care o ține în funcții. După ce a nenorocit Justiția din România acum este chemată să distrugă și Justiția europeană. Lideri ai Uniunii, să nu ziceți că nu v-am spus!”, a conchis Tăriceanu.







Ambasadorii statelor membre ale UE au votat, joi, pentru desemnarea Laurei Codruța Kovesi în funcția de procuror-șef european.

